Sojuz TMA-15M

Sojuz TMA-15M bola ruská kozmická loď typu Sojuz. Dňa 23. novembra 2014 vyštartovala z kozmodrómu Bajkonur k Medzinárodnej vesmírnej stanici (ISS), ku ktorej sa po šiestich hodinách letu úspešne pripojila a dopravila tam troch členov Expedície 42. Sojuz následne zostal u ISS ako záchranná loď až do 11. júna 2015, kedy sa s ním rovnaká trojica kozmonautov vrátila späť na Zem.

 Posádka 
  Anton Škaplerov (2), veliteľ, Roskosmos (CPK) 
  Samantha Cristoforettiová (1), palubný inžinier 1, ESA
  Terry Virts (2), palubný inžinier 2, NASA

 Záložná posádka 
  Oleg Kononenko, veliteľ, Roskosmos (CPK)
  Kimija Jui, palubný inžinier 1, JAXA
  Kjell Lindgren, palubný inžinier 2, NASA

 Priebeh letu 
Kozmická loď Sojuz TMA-15M úspešne odštartovala pomocou nosnej rakety Sojuz-FG z kozmodrómu Bajkonur v Kazachstane v nedeľu 23. novembra 2014 o 21:01:13,881 svetového času (UTC). Približne deväť minút po štarte sa Sojuz dostal na nízku obežnú dráhu Zeme vo výške 199,06 – 242,03 km. Nasledoval šesť hodín trvajúci let k Medzinárodnej vesmírnej stanici (ISS). Po dosiahnutí ISS a sérii približovacích manévrov sa kozmická loď dňa 24. novembra o 02:48:21 UTC úspešne pripojila k spojovaciemu uzlu modulu Rassvet. Posádka Sojuzu prešla na stanicu a zapojila sa do práce Expedície 42. 

V Sojuze TMA-15M prileteli na ISS – Rus Anton Škaplerov, Talianka Samantha Cristoforettiová a Američan Terry Virts. Samantha Cristoforettiová sa stala prvou európskou astronautkou na ISS. Noví členovia sa pripojili k ruským kozmonautom Alexandrovi Samokuťajevovi, Jelene Serovovej a americkému astronautovi Barrymu Wilmorovi. Bolo to po druhýkrát, čo sa na Medzinárodnej vesmírnej stanici nachádzali spoločne dve ženy. 

Po havárii nákladnej lode Progress M-27M, ktorá mala na Medzinárodnú vesmírnu stanicu doviezť nové zásoby, sa pristátie Sojuzu TMA-15M oneskorilo približne o mesiac. Nehoda Progressu ovplyvnila harmonogram pilotovaných letov k Medzinárodnej vesmírnej stanici (ISS) v celom roku 2015.

Sojuz TMA-15M sa od Medzinárodnej vesmírnej stanice odpojil 11. júna 2015 o 10:20:05 svetového času (UTC) s veliteľom Antonom Škaplerovom, palubnými inžiniermi Samanthou Cristoforettiovou a Terrym Virtsom na palube. O 13:43:56,7 UTC, v ten istý deň, návratový modul Sojuzu úspešne pristál na padáku v kazašskej stepi, 162 kilometrov juhovýchodne od Džezkazganu. Samantha Cristoforettiová sa po pristátí stala nositeľkou ženského rekordu nepretržitého pobytu na obežnej dráhe.

 Galéria 

 Referencie 

 Iné projekty 

 Externé odkazy 
 Informácie o lete Sojuzu TMA-15M
 Informácie o posádke Sojuzu
 Prevoz Sojuzu na štartovaciu rampu


Kategória:Kozmické lode Sojuz
Kategória:Kozmické lety s ľudskou posádkou
Kategória:Základné posádky Medzinárodnej vesmírnej stanice
Kategória:Kozmonautika v 2014
Kategória:Kozmonautika v 2015